b"\n_START_ARTICLE_\nGledali\xc5\xa1\xc4\x8de Ane Monro\n_START_PARAGRAPH_\nGledali\xc5\xa1\xc4\x8de Ane Monro je slovensko alternativno gledali\xc5\xa1\xc4\x8de._NEWLINE_Za\xc4\x8detki gledali\xc5\xa1\xc4\x8da segajo v leto 1978, ko sta Andrej Rozman - Roza in kipar Marko Kova\xc4\x8di\xc4\x8d ustanovila skupino z imenom Pocestno gledali\xc5\xa1\xc4\x8de Predrazpadom, ki pa je zaradi neposluha s strani oblasti razpadlo \xc5\xbee pred prvo predstavo. To naj bi skupina izvedla kot gledali\xc5\xa1ko procesijo skozi Ljubljano. _NEWLINE_Leta 1981 sta Roza in Kova\xc4\x8di\xc4\x8d dobila vabilo, da bi v prednovoletnem \xc4\x8dasu nastopala na turneji skupaj s punk skupinama d'Pravda in Orkester Titanik. Repertoar so sestavljali trije songi in zgodba o vitezu, ki zapusti svojo drago. Zgodbo sta igralca iz nastopa v nastop dopolnjevala in razvijala, kasneje pa se je gladli\xc5\xa1\xc4\x8du pridru\xc5\xbeil \xc5\xa1e tretji \xc4\x8dlan, gledali\xc5\xa1\xc4\x8de pa je dobilo sedanje ime. Iz zgodbe o vitezu je takrat nastala samostojna predstava z naslovom 1492 ali Ali lahko predvojna striptizeta danes \xc5\xa1e sploh kaj poka\xc5\xbee._NEWLINE_Leta 1983 je Andrej Rozman napisal manifest gledali\xc5\xa1\xc4\x8da, v katerem se le-to zavezuje k tradiciji commedie dell'arte, kitajske opere, ameri\xc5\xa1ke burleske, ruske avantgarde, cirkusa, povorke... Prepoznavnost gledali\xc5\xa1\xc4\x8da Ane Monro je vztrajanje pri neobvezni igri, procesu asociacij, improvizaciji, gegih, reinterpretaciji \xc5\xbeanrov in humorju, ki nima namena menjati sveta, temve\xc4\x8d samo prevra\xc4\x8dati ustaljene vzorce obna\xc5\xa1anja ljudi._NEWLINE_Gledali\xc5\xa1\xc4\x8de Ane Monro v veliki meri temelji na improvizaciji igre, zaslu\xc5\xbeno pa je tudi za razvoj dr\xc5\xbeavne Impro lige ter festivala Ana Desetnica."